- Ոչ, եթե մենք թողնենք միջանցքը՝ Ադրբեջանը ուղղակի պատերազմ կսկսի եւ արցախահայությունը ֆիզիկապես չի փրկվի ուղղակի: Ես մտադիր չեմ իմ զավակների, իմ զոհված ընկերների զավակների կյանքը դնել արյան վտանգի տակ: Իսկ Լեւոն Տեր-Պետրոսյանը իրավունք չունի իմ զավակի ապագայի մասին ինչ-որ բան որոշել: Մենք որոշել ենք արդեն: Մենք պետք է սահման ունենանք Իրանի հետ, հարաբերություններ ճշտենք մյուս հարեւանի՝ Ադրբեջանի հետ: Եվ կգա ժամանակ, երբ մենք լինենք արժանապատիվ պետություն, արժանապատիվ առաջնորդներ ունենանք, մենք կլուծենք այդ հարցերը, զրո խնդիր կունենանք հարեւանների հետ: Խաղաղություն ես ուզում՝ պետք է պատերազմի պատրաստ լինել, ոչ թե պատերազմելու համար, այլ պատերազմը կանխելու համար: Անցած տարի Ադրբեջանը մտածել էր, որ ինքը ուժեղացել է, կարող է հարձակվել, բայց մենք ուրիշ առավելություն ունեցանք՝ ազգի համախմբումը: Դա ամենակարեւորն է: Եվ սրանով այս կույրերին՝ նույն Սերժ Սարգսյանին, Ռոբերտ Քոչարյանին, Լեւոն Տեր-Պետրոսյանին ապացուցեցինք, որ գլխավորը ոչ թե զենքի տեսակն է, այլ մարդը: Հայ մարդը կանգնեց՝ թուրքը չոքեց: Եվ տարածքները հետ չվերցվեցին հենց միայն Սերժ Սարգսյանի անկարողության պատճառով: Նա հրաման չտվեց, ավելի շուտ հրաման տվեց հետ չվերցնել հանկարծ, որից ապշած էին թե Արցախի նախագահը, թե Արցախի պաշտպանության բանակի հրամանատարը եւ թե ՀՀ պաշտպանության նախարարն ու գլխավոր շտաբի պետը: